Baba verdrink in swembad(Foto: Netcare 911) ’n 14 maande oue dogtertjie het Donderdagoggend in ’n swembad aan die KwaZulu-Natalse Suidkus verdrink. Shawn Herbst, woordvoerder van Netcare 911, sê die nooddiens is omstreeks 10:15 na ’n woonkompleks in Pennington ontbied, nadat ’n familielid die dogtertjie in ’n swembad in die kompleks aangetref het. Met paramedici se aankoms op die toneel het sy glad nie reageer of asemgehaal nie. Herbst sê dit is nie duidelik hoe lank die dogtertjie in die water was voordat sy te hulp gesnel is nie. Sy kon ten spyte van paramedici se beste pogings nie bygebring word nie. Volgens Herbst het haar toestand vinnig versleg en sy is dood verklaar.